Danny Smoke trek aandag met eerste enkelsnit - Afrikaanse Musiek Nuus
27 April 2019 28 April 2019 Digitaal
Danny Smoke is 'n gerekende vervaardiger en het veral bekendheid verwerf vir sy fenomenale kitaarspel. Daar is omtrent nie 'n verhoog in die land waarop hy nog nie opgteree het nie en agter die skerms was hy betrokke by die vervaardiging van die grootste treffers en sterre se musiek in Suid-Afrika.
Dit is egter nie hierdie begaafde musikant se enigste talent nie, want sy eerste enkelsnit, Jou lippe, is pas vrygestel en aanhangers is duidelik dol daaroor.
Jou lippe, uit die pen van Danny, Johan Vorster en Christoph Kotzé, is 'n voetstamplekker popsnit wat jou uitnooi om saam te sing en dans. Volgens Danny is dit 'n gewaagde liedjie wat gaan oor 'n gevoel wat almal ervaar, maar nooit oor wil praat nie.
"Dit gaan oor 'n ou wat dink hy het al alles gesien, geproe en beleef. Die vrou waaroor die liedjie gaan, het hom egter bo verwagting verras – spesifiek met haar lippe – en hy kan nie genoeg van haar kry nie," vertel die sanger. "Ek hou daarvan as mense 'n goeie tyd het en hierdie enkelsnit gaan gehore laat dans, saamsing, hulleself geniet en na iemand laat verlang wat hulle nog nie ken nie."
Jou lippe is ook die eerste amptelike vrystelling vanaf sy debuut-album, Swaeltjies, wat binnekort uitgereik sal word.
Wanneer dié veelsydige ster nie besig is om te sing of kitaar te speel nie, hou hy ook sy lyf vervaardiger en voel hy geseënd om al vir twintig jaar betrokke te kan wees in alle aspekte van dié bedryf waarvoor hy so lief is.
"Ek kom uit 'n musikale familie en daarom was musiek nog altyd deel van my lewe. Op 'n baie jong ouderdom, het ek die geleentheid gehad om 'n kitaar op te tel en te leer speel. Daarmee saam het ek die voorreg gehad om produksiewerk te begin doen vir van die land se top kunstenaars. Dit was nog altyd 'n groot droom om my eie album te skryf, te vervaardig en daarop te sing," sê hy.
Volgens Danny put hy die inspirasie vir sy musiek uit persoonlike ervarings en geniet hy elke oomblik wat hy op die verhoog kan wees. Omdat hy self musiek vervaardig, vind hy aanklank by die meeste genres en style.
Hy het groot bewondering vir Ryan Tedder van One Republic omdat hy so veelsydig is en respekteer enigiemand wat dapper genoeg is om musiek as 'n loopbaan te kies. Verder meen hy dat dit belangrik is om jou eie stem te vind en te fokus op wat jou uniek maak, omdat musiek nie 'n kompetisie is nie.